Búzás Huba

*amikor eljő az ének…*

szellőnyi csak, lehellet pírja se még a szánkon,

magányosságod ablakán kukucsál be,

még várnod kell, na, talán bekocogtat

~ belép? ~ vagy ~ mint idegen ~ kaparász

a korhadó kapufélfán...

még várnod kell, amíg facsipás koraőszök

napszirma újra elébed ~ az út

porába ~ hullani kezd, vagy holt

barátaid, szeretőid

kávéznak a bárban épp,

ahol minap hat-hét kupicával a gint ~ hogy

feledni tudj ~ benyakaltad… kövess hát

keresztút! sors kacifántja! ~ hová? ~

s azóta e tétovaság dühít,

az idő, a vén javasasszony:

még várnod kell utószüretek szalonnasütését,

hogy emlékezni tudj a tegnapi kertek

seregélyeire, meg a páhoki kő

röptére, mikor fölijedt, kukorékolt

egy lóhere-farkú bábakakas...

*feledj?  emlékezz*? várj! akár haszontalanul,

hiába, a hajdan elfeledettre?

sose látod többé tán, ami fájt

~ búvópatakok mély szurdokaidban ~

de várj! ez sorsod sanda parancsa,

*még várnod kell,*amíg eljő az a dallam,

amely megrázza lelkedet és...

és elsodor, tovavisz, csöpp gallyt

hegyekből völgybe özönlő

folyók zuhatagjaként,

aztán... egyszer csak a hajnali kávék

magasba föllibegő friss gőze amint

előcingárodik ~ óh, az az illat! ~

szikár alakot ölt benned a hang

s a többi sziporka, sugallat,

fölzúgnak dallamos szavaid, örömöd vagy

haragod ígéi a szózavarékból,

örvénylesz kép-zivatarban ~ jaj! ~ el-föl-

merülve hömpölyögsz, fecserékelsz:

*egy dal*a távoli tengerekig,

dalocska csak, de mintha a mindenség beszélne,

mederbe terelve vad indulatot,

mint csillagokat az isteni szó,

mely mennykövezi keserv utadat:

eljött hozzád ~ halljátok! ~ az ének